હમણાંની એક સાવ સાચી વાત છે. એક કપલ કારમાં જતું હતું. તેનું બાળક પણ તેની સાથે હતું. ચાર રસ્તા પર રેડ સિગ્નલ હોવાથી કાર રોકવી પડી. એક ભિખારણ બાઇ ભીખ માંગવા માટે આવી. તેની કાખમાં છોકરું હતું. એકદમ હટ્ટુકટ્ટું અને મસ્ત બાળક હતું. એ બાળકને જોઇ કારમાં બેઠેલી મહિલાએ પતિને કહ્યું, જો તો કેવું મસ્ત બેબી છે! ખાવાના કંઇ ઠેકાણાં હોતાં નથી, ધૂળમાં રમતાં હોય છે, છતાં એનાં બાળકો કેવાં પઠ્ઠા જેવાં હોય છે! આપણને બધાને ક્યારેક ગરીબ, મજૂર, કામવાળા કે ઝૂંપડપટ્ટીમાં ઊછરતા મસ્ત મજાનાં બાળકોને જોઇને આવા વિચારો આવતા હોય છે. આપણે આપણા બાળકની કેર કરવામાં કંઇ બાકી રાખતા નથી. એ પાણી માંગે તો દૂધ હાજર કરી દેતા હોઇએ છીએ. બાળકનો સારો ઉછેર થાય એના માટે થઇને આપણે આપણા ગજા બહારનું પણ ઘણુંબધું કરતા હોઇએ છીએ, છતાં એ હાલતા ને ચાલતા બીમાર પડી જાય છે.